b'\n_START_ARTICLE_\nBorut Belec\n_START_SECTION_\n\xc5\xbdivljenje in delo\n_START_PARAGRAPH_\nSicer v Mariboru rojeni Belec je leta svoje mladosti pre\xc5\xbeivel v Ljutomeru in kasneje kon\xc4\x8dal klasi\xc4\x8dno gimnazijo v Mariboru. Leta 1955 je diplomiral na Prirodoslovno-matemati\xc4\x8dno-filozofski fakulteti v Ljubljani in prav tam tudi doktoriral. Zaposlil se je na mariborski klasi\xc4\x8dni gimnaziji ter v tamkaj\xc5\xa1njem Pokrajinskem muzeju. Raziskoval je geografska vpra\xc5\xa1anja Prlekije in \xc5\xa1ir\xc5\xa1e Subpanonske Slovenije ter 1965 uspe\xc5\xa1no zagovarjal doktorat z naslovom\xc2\xa0\xc2\xbbAgrarna geografija Ljutomersko-ormo\xc5\xa1kih goric\xc2\xab. Je strokovnjak za geografijo pode\xc5\xbeelja, eden izmed snovalcev Oddelka za geografijo na Pedago\xc5\xa1ki fakulteti v Mariboru ter pisec strokovnih del. Strokovno se je izpoplnjeval na geografskih in\xc5\xa1titutih v M\xc3\xbcnchnu, Frankfurtu, Bratislavi in Var\xc5\xa1avi. Znanstveno se je najve\xc4\x8d ukvaral agrarnogeografskimi vpra\xc5\xa1anji, zlasti s tipologijo kmetijskih pridelkov v Sloveniji in socialnogeografskimi vpra\xc5\xa1anji vinogradnih predelov v Slovenskih goricah. O tem je pisal v slovenskem, jugoslovanskem in tujem geografskem tisku ter podal referate na mnogih kongresih in simpozijih doma in v tujini (Moskva, Tokio, Pariz, Verona, Szeged, Barcelona). Njegova socialnogeografska prou\xc4\x8devanja vinorodnih predelov in tipologije pode\xc5\xbeeljskega prostora so pomemben metodolo\xc5\xa1ki prispevek k agrarni geografiji. Univerza v Mariboru je Borutu Belcu leta 2000 podelila naslov zaslu\xc5\xbenega profesorja.'